नई दिल्ली. मुंबई गरुड़ ने अपने विदेशी पहलवानों के दमदार परफॉर्मेंस और भारतीय पहलवान रितु फोगट की करिश्माई वापसी की बदौलत बेंगलुरु योद्धा को सेमीफाइनल में 5-2 से हरा दिया। इस जीत के साथ ही वह प्रो-कुश्ती लीग के फाइनल में पहुंच गया है। मुंबई ने आईजी स्पोर्ट्स कॉम्पलेक्स स्थित केडी जाधव कुश्ती स्टेडियम में इस मुकाबले के पहले चार मैच जीतकर टाई अपने नाम कर ली थी।
मुंबई की टीम लीग मैचों में अपराजित रही थी और उसने अपने सभी पांच मैच जीते थे। मुंबई ने इस सिलसिले को सेमीफाइनल में भी बरकरार रखा और फाइनल में स्थान बना लिया जहां उसकी भिड़ंत पंजाब रॉयल्स और हरियाणा हैमर्स के बीच शनिवार को होने वाले दूसरे सेमीफाइनल के विजेता से 27 दिसंबर को होगी। मुंबई और बेंगलुरु के सेमीफाइनल को देखने के लिए हरियाणा हैमर्स के कप्तान और आइकन पहलवान योगेश्वर दत्त भी मौजूद थे।
ऐसा रहा रिजल्ट
> मुंबई के ये पहलवान भी जीते
ओडुनाए ने ललिता शेरावत को 10-0 से, एडेलिन ग्रे ने नवजोत को 10-0, जिओर्जी ने मोद्जमानाशिवली देवित को 7-4 से हराया।
> बेंगलुरु के ये दो पहलवान जीते
नर सिंह ने प्रदीप मुंबई को 7-0 से, बजरंग पुनिया ने अमित धनखड़ को 10-4 से हराया।
रितु फोगट ने कराई जबरदस्त वापसी
पहले मुकाबले में मुंबई के जॉर्जियाई पहलवान एलिजबार ने यू्क्रेन के पाव्लो ओलिनिक को 97 किग्रा वर्ग में 7-2 से शिकस्त दे दी। दूसरा मुकाबला 48 किग्रा वर्ग में रितु फोगट और बेंगलुरु की अमेरिकी पहलवान एलिसा लैंपे के बीच था। एलिसा ने पहले राउंड में 4-0 की बढ़त बनाई तब किसी को उम्मीद नहीं थी कि रितु वापसी कर पाएंगी लेकिन रितु ने दूसरे राउंड में गजब का अटैक करते हुए पहले 42 सेकंड में छह अंक बटोर डाले। रितु ने उसे अपने दाव में फंसाते हुये चित्त कर 4.33 मिनट में मुकाबला समाप्त कर दिया।
hin_Deva awa_Deva hin_Deva bho_Deva hin_Deva hne_Deva awa_Deva hin_Deva hin_Deva